નવી દિલ્હીઃ દક્ષિણ દિલ્હીના પોશ સાઉથ એક્સટેન્શન માર્કેટ અને મૂળચંદ ફ્લાય ઓવર નજીક બિઝી રિંગ રોડ પર અવરજવર કરતાં વાહનોને ભયાનક ટ્રાફિક જામની સમસ્યાનો સામનો કરવો પડ્યો હતો, કારણ કે આ રોડ પર થોડા કલાક પહેલાં પેટ્રોલ ભરેલું ૨૦,૦૦૦ લિટર ક્ષમતા ધરાવતું ટેન્કર પલટી ખાઈ જતાં ૨૦,૦૦૦ લિટર પેટ્રોલ રોડ પર ઢોળાઈ ગયું હતું અને તેની ઝપટે આવેલા બે શખ્સો ઘાયલ થયા હતા. આ દુર્ઘટનાનું ખતરનાક પાસું એ છે કે ટેન્કરમાંથી સતત પેટ્રોલ લીક થઈ રહ્યું હતું, જેના કારણે કોઈ મોટી દુર્ઘટના ઘટી શકે છે એવી દહેશતને લઈને પોલીસે વિસ્તારને કોર્ડન કરી લીધો હતો.